|  |  |
| --- | --- |
|  |  |
| Høringsnotat over udkast til ændringer i husdyrgodkendelsesbekendtgørelsen |  |

Et udkast til bekendtgørelse om godkendelse og tilladelse m.v. af husdyrbrug (husdyrgodkendelsesbekendtgørelsen) har været i høring fra den 4. april – 2. maj 2019.

Landbrug & Fødevarer (L&F), Agri Nord og Foreningen Biogasbranchen har afgivet høringssvar med bemærkninger til de foreslåede ændringer af bekendtgørelsen. L&F, Agri Nord og Biogasbranchen har endvidere indsendt bemærkninger vedrørende andre regler i bekendtgørelsen.

Miljø- og Fødevareministeriet har gennemført en screening af de foreslåede ændringer af bekendtgørelsen i overensstemmelse med miljøvurderingslovens § 10. Udkast til screeningsafgørelse har været i høring hos de berørte myndigheder i perioden 1. april til 18. april 2019. Den endelige screeningsafgørelse er offentliggjort på [www.høringsportalen.dk](http://www.høringsportalen.dk) den 14. juni 2019.

I høringsnotatet redegøres for de væsentligste bemærkninger og forslag, som høringssvarene giver udtryk for.

# Bemærkninger til de enkelte forslag til ændringer

## Målepunkt for beregning af ammoniakdeposition (§ 30)

L&F bemærker, at det ændrede målepunkt er miljøfagligt mest korrekt, og at ændringen styrker fagligheden i reguleringen af husdyrbrug.

## Afsnit om reduktion af ammoniakemission ved anvendelse af BAT for så vidt angår eksisterende anlæg (bilag 3, afsnit 2.1.2.)

Der er ikke modtaget bemærkninger til denne præcisering.

## Overgangsbestemmelser

L&F finder det positivt, at ændringer i forhold til målepunkt for ammoniak og præcisering af BAT-krav også får virkning i forhold til verserende sager i 1. instansen og klagesager, jf. overgangsbestemmelserne, og opfordrer til, at det beskrives i vejledningen til kommunerne. L&F vil gerne have bekræftet, at ingen ansøgere med verserende sager eller ikke afgjorte klagesager vil kunne risikere at blive stillet ringere efter de foreslåede ændringer, end efter de hidtidige bestemmelser.

## *Miljø- og Fødevareministeriets bemærkninger:*

I forhold til overgangsbestemmelser er det forvaltningsretlige udgangspunkt, at nye regler skal gælde for afgørelser mv., der træffes efter reglernes ikrafttræden, uanset at en evt. ansøgning måtte være indleveret tidligere. Dette gælder navnlig, når de nye regler er til fordel for ansøgeren. Hvad angår nye regler, der ikke er til fordel for ansøgeren, vælges ofte en særlig overgangsregel.

Ministeriet vurderer, at ændringen af målepunktet for ammoniakemissioner er til fordel for ansøgeren, hvorfor denne regel vil gælde for alle sager, der afgøres efter bekendtgørelsens ikrafttræden.

Hvad angår præciseringen i bilag 3, afsnit 2.1.2 om reduktion af ammoniakemission ved anvendelse af BAT for så vidt angår eksisterende anlæg bemærkes, at der her er tale om en præcisering således, at der ikke fejlagtigt kan ske det, at ammoniakreduktionen som følge af anvendt miljøteknologi fra et eksisterende gødningsanlæg trækkes fra to gange, hvilket er faktuelt forkert og giver anledning til en fejlagtig afgørelse. Myndighederne skal altid anvende det faktuelt korrekte grundlag for en afgørelse, hvorfor den præciserede regel skal anvendes også i forhold til ansøgninger, der er indleveret før den nye regels ikrafttræden, men som afgøres efter.

## Som følge af, at bekendtgørelsens overgangsregler med de foreslåede ændringer ikke længere indeholder en generel overgangsregel om, at ansøgninger indgivet før ændringsbekendtgørelsens ikrafttræden skal afgøres efter hidtil gældende regler, jf. ovenfor, er der brug for en særlig overgangsregel af hensyn til den ændring af husdyrgodkendelsesbekendtgørelsen, der trådte i kraft den 1. august 2018. Her blev emissionsfaktorer og BAT-krav for kvægstalde skærpet for ansøgninger indgivet *efter* dette tidpunkt. Derfor er der i nærværende ændringsbekendtgørelse indsat en ny overgangsbestemmelse, hvoraf fremgår, at ansøgninger om godkendelse eller tilladelse efter lovens §§ 16 a og 16 b til etablering, udvidelse eller ændring af husdyrbrug med kvæggulve, der er indgivet til kommunalbestyrelsen inden den 1. august 2018, skal behandles ved anvendelse af de emissionsfaktorer og BAT-krav, der var gældende for kvæggulve inden den 1. august 2018.

## Kommunalbestyrelsens afgørelser og beslutninger efter loven og bekendtgørelsen kan påklages til Miljø- og Fødevareklagenævnet, der bl.a. tager stilling til, om kommunalbestyrelsen har overholdt de regler, som afgørelsen skulle træffes efter.

# Øvrige bemærkninger og forslag

Biogasbranchen, AgriNord og L&F har endvidere indsendt følgende bemærkninger til bekendtgørelsen vedrørende regler, som ikke er foreslået ændret i høringen. Bemærkningerne omtales kort.

**Ammoniakfølsom skov – opdateret vejledende kortgrundlag:**

L&F bemærker, at det er væsentligt, at den vejledningstekst, der skal supplere det opdaterede vejledende kortgrundlag, tydeligt redegør for formålet med kortopdateringen og beskriver godkendelsesmyndighedernes praktiske anvendelse heraf, herunder med henblik på at sikre en ensartet administration. L&F anfører bl.a., at det skal fremgå af vejledningen, at kortet i høj grad bygger på en sandsynlighed for, at et skovareal på kortet er ammoniakfølsomt, men at godkendelsesmyndigheden i den konkrete sag skal sikre sig, at et kortlagt areal reelt set er ammoniakfølsomt. Der skal endvidere ske vejledning om, hvordan godkendelsesmyndigheden skal anvende de tre kriterier, der følger af § 2, stk. 3, litra d, herunder i forhold til anvendelse af listen med naturskovindikerende arter eller gammelskovsarter.

Herudover bemærker L&F, at der bør være en høringsproces i forbindelse med opdateringen af vejledningen, hvor de relevante interessenter inddrages.

*Miljø- og Fødevareministeriets bemærkninger:*

Ministeriet kan oplyse, at vejledningsafsnittet vedrørende ammoniakfølsom skov vil blive revideret af Miljøstyrelsen, og at de relevante interessenter vil blive inddraget i den forbindelse. Landbrug & Fødevarer vil således få mulighed for at afgive bemærkninger til et udkast til revideret vejledningstekst.

**BAT-krav til kvægstalde**

Biogasbranchen har bemærkninger til de BAT-krav for kvæggulve, der blev indført i 2018, hvor der er krav om enten fast drænet gulv eller forsuring af gyllen. Dette er ifølge Biogasbranchen uforeneligt med nyttiggørelse af kvæggyllen i biogasanlæg. Agri Nord opfordrer til, at de skærpede BAT-krav til kvægstalde stilles i bero, indtil der er opnået et bedre vidensgrundlag, og opfordrer samtidig til, at der fokuseres på tiltag, som kan mindske husdyrbrugets klimapåvirkning, herunder specielt gennem hurtig udslusning af gyllen.

*Miljø- og Fødevareministeriets bemærkninger:*

Ved fastsættelsen af BAT-krav for kvæg i 2018 blev det faglige grundlag om forslag til BAT-krav fra Aarhus Universitet suppleret med øvrig tilgængelig viden, og der blev foretaget en vurdering af de økonomiske og miljømæssige konsekvenser samt sideeffekter, bl.a. i forhold til anvendelse af kvæggylle til biogasproduktion. Den samlede viden blev afvejet og sammenholdt med principperne for BAT. Hensynet til ammoniakudledningen og internationale forpligtelser stod ved fastsættelse af BAT-kravet højt i kombination med ministeriets vurdering af de økonomiske konsekvenser.

Ministeriet har i efteråret 2018 igangsat et arbejde med opdatering af BAT-kravene for alle dyretyper og staldsystemer, der fremgår af husdyrgodkendelsesbekendtgørens bilag 3, tabel 1, herunder BAT-kravet for kvæg. Når dette arbejde er tilendebragt, vil ministeriet foretage en samlet vurdering af, om ny viden kan give anledning til at justere kravene.

Der henvises endvidere til [Høringsportalen](https://hoeringsportalen.dk/Hearing/Details/61913), hvor baggrunden for de BAT-krav for kvæg, der blev fastsat 1. august 2018, er beskrevet, samt til ministeriets besvarelse af høringssvar fra bl.a. AgriNord.

**BAT-krav for smågrise**

AgriNord har sendt bemærkninger vedrørende BAT-krav for smågrise. AgriNord bemærker, at efter

den lovgivning, der var gældende før 1. august 2017, ville en ny smågrisestald ansøgt inden år 2011 få fastsat krav om ammoniakreduktion i henhold til BAT. Det betyder, at man nu ser smågrisestalde hvor krav til ammoniakreduktion skal videreføres på trods af, at man ved en totalrenovering kunne slippe for disse krav, og at det det bør være muligt at anvende BAT-krav som nyt anlæg, uanset om man totalrenoverer eller ej.

*Miljø- og Fødevareministeriets bemærkninger:*

BAT-kravet for nye staldafsnit fremgår af bekendtgørelsens bilag 3, tabel 4 som den maksimale ammoniakemission opgjort i kg NH3-N pr. m2 produktionsareal pr. år. I BAT-kravet er der indbygget en progressivitet som kun er aktuel for staldafsnit til svin med gyllesystemer. I praksis svarer BAT-kravet for smågrise ved nybygning af 3.900 m2 produktionsareal til den emission der kan opnås ved at vælge staldsystemet med lavest emission, ”Toklimastald, delvist spaltegulv”. Etableres der et større produktionsareal skal der yderligere virkemidler til for at overholde BAT-kravet.

BAT-kravet til en eksisterende stald kan ikke ses isoleret fra de krav, der skal opfyldes for at opnå det samlede reduktionskrav. Det skal bl.a. tages i betragtning, hvilke vilkår, der er fastsat i den eksisterende miljøgodkendelse for den samlede reduktion og for det aktuelle staldafsnit, herunder om anvendelse af teknologier og virkemidler. Er der ikke i tidligere godkendelser fastsat vilkår om anvendelse af miljøteknologi eller andre virkemidler i det aktuelle staldafsnit, fremgår BAT-kravet til staldafsnittet af tabel 5, i bilag 3, evt. sættes BAT-kravet lig emissionsfaktor for samme staldsystem angivet i tabel 1.

Som omtalt ovenfor har ministeriet i efteråret 2018 igangsat et arbejde med opdatering af BAT-kravene for alle dyretyper og staldsystemer. Når dette arbejde er tilendebragt vil ministeriet foretage en samlet vurdering af, om ny viden kan give anledning til at justere på BAT-kravene.

**Hobbydyr på produktionsejendomme m.v.**

AgriNord bemærker, at bekendtgørelsens § 1, stk. 2, hvorefter visse dyrearter undtages fra kravet om godkendelse, tilladelse eller anmeldelse, også bør omfatte hobbydyrehold generelt. Endvidere bemærkes, at chinchilla ikke fremgår som en dyretype, der kan ansøges om via husdyrgodkendelse.dk.

*Miljø- og Fødevareministeriets bemærkninger:*

Der er mulighed for at anmelde opstaldning af dyrehold af hobbybetonet karakter. Anmeldelseskravet har til formål at sikre, at myndighederne til enhver tid har indsigt i samtlige forureningsforhold på husdyrbruget, herunder i den husdyrgødning, der produceres.

Det er ministeriets opfattelse, at hold af kæledyr og hobbydyr dækker over en række forskelligartede situationer, der som udgangspunkt ikke egner sig til at blive reguleret ved en generel undtagelse. De eksisterende regler er således egnet til at håndtere disse forskellige situationer efter en konkret vurdering af bl.a. dyrenes belastning af omgivelserne. På enkelte områder kan der være grundlag for at overveje, om der kan gøres generelle undtagelser, men ministeriet finder ikke på nuværende tidspunkt anledning til at ændre reglerne på området. AGRI Nords bemærkninger vil indgå i ministeriets overvejelser angående kommende ændringer af husdyrreguleringen.

Der er ikke tilvejebragt et fagligt grundlag for at fastsætte emissionsfaktorer for chinchillaer. Da dyretypen og staldsystemet ikke fremgår af bilag 3 anvendes emissionsfaktoren for den dyretype og det staldsystem, som ligner det ansøgte mest i relation til emission af ammoniak og lugt. Miljøstyrelsen kan vejlede om, hvilke emissionsfaktorer der kan anvendes i konkrete tilfælde, hvor bilag 3 ikke indeholder emissionsfaktorer for dyretypen.

**Kontinuitetsbrud**

L&F finder det uklart, hvilke kontinuitetsbrudsregler der gælder for et husdyrhold, som har en produktionstilladelse fra før 1. januar 2007, og som efter 1. januar 2007 har fået en afgørelse om anmeldelse, og bemærker, at en VVM-screeningsafgørelse i henhold til Miljøstyrelsens helpdesksvar bortfalder, hvis den ikke er udnyttet i tre på hinanden følgende år.

*Miljø- og Fødevareministeriets bemærkninger:*

Kontinuitetsbrudsreglerne i bekendtgørelsen omfatter ikke afgørelser efter planloven, f.eks. produktionstilladelser, der er fastslagt i en VVM-screeningsafgørelse før 1. januar 2007. Disse afgørelser er omfattet af planlovens kontinuitetsregler.

Afgørelser om bl.a. anmeldelser, der er meddelt efter husdyrbrugloven, lov om miljøgodkendelse m.v. af husdyrbrug samt efter § 33 i miljøbeskyttelsesloven er omfattet af husdyrbruglovens kontinuitetsbrudsregler.

Miljø- og Fødevareministeriet vil ved en kommende ændring af bekendtgørelsen overveje, om der er behov for at præcisere kontinuitetsbrudsreglerne f.s.v.a. anmeldelser.

**Kumulationsmodellen**

AgriNord har bemærkninger til § 26, stk. 2, nr. 5, i bekendtgørelsen, der vedrører kumulationsberegning i forhold til Natura-2000 områder. AgriNord finder, at der med den nye model er sket en væsentlig skærpelse af denne regel i strid med lovens forudsætninger.

*Miljø- og Fødevareministeriets bemærkninger:*

Det var nødvendigt at ændre kumulationsmodellen i forhold til totaldepositions­kravet, da dyreenhedsbegrebet generelt udgik i forbindelse med ændring af husdyrreguleringen pr. 1. august 2017. Husdyrgodkendelsesbekendtgørelsen blev konsekvensændret som følge af lovændringen med virkning fra 1. august 2017. Efter Miljø- og Fødevareministeriets opfattelse er der ikke tale om en generel stramning, men alene om en nødvendig omlægning af reguleringen. Tidligere ville husdyrbrug over 500 DE tælle med i kumulationsberegningen, hvis husdyrbrugets totaldeposition var over 0,3 kg NH3-N/ha/år, uanset afstanden til naturområdet. I den nye regulering har man valgt at lade alle husdyrbrug med emission på over 5.000 kg NH3-N tælle med, hvis de ligger inden for 2500 meter af naturområdet. Således vil et husdyrbrug, der ligger mere end 2.500 meter fra naturområdet, aldrig regnes med i kumulationen, selvom det måtte have en belastning på over 0,3 kg NH3-N/ha/år.